钦定古今图书集成/明伦汇编/氏族典/第582卷 > 耶律留哥
## 钦定古今图书集成/明伦汇编/氏族典/第582卷 > 耶律留哥

按《元史耶律留哥传》：“留哥，契丹人，仕金为北边千户。

为先锋，横冲胡沙军，大败之。辽东未定，推留哥为王，
国号𨖚，立妻姚里氏为妃。金主怒，遣宣抚万奴攻之，
留哥逆战，金兵大溃。于是尽有辽东州郡，遂都咸平”，
号为“中京。”既而耶厮不等劝留哥称帝，留哥称疾不
出，潜与其子薛阇奉金币入觐，帝大悦。丙子，乞奴、金
山、青狗、统古与等推耶厮不僭帝号于澄州，国号辽，
改元天威，以留哥兄独剌为平章。阅月，青狗叛归于
金，耶厮不为其下所杀，推其丞相乞奴监国。留哥引
蒙古军数千适至，得兄独刺并妻姚里氏徙居临潢
府。庚辰，留哥卒，年五十六。会帝征西域，皇太弟承制，
以姚里氏领其众。丙戌，帝还，姚里氏携次子善哥、铁
哥、永安及从子塔塔儿孙收国奴见帝于河西阿里
湫城。姚里氏奏曰：“长子薛阇扈从有年，愿以次子善
哥代之，使归袭爵。”帝曰：“薛阇今以积功为拔都鲁，不
可遣，当令善哥袭爵。”姚里氏拜且泣曰：“薛阇者，留哥
前妻所出嫡子也，宜立。善哥者，婢子所出，若立之，是
私己而蔑天伦。”帝遂以薛阇袭爵，而留善哥、塔塔儿
收国奴于朝，惟遣其季子永安从姚里氏东归。庚寅，
帝命与撒儿台东征，收其父遗民，移镇广宁府，行广
宁路都元帅府事。戊戌，薛阇卒，子收国奴袭爵，行广
宁府路总管军民万户府事，易名石剌，征高丽，有功。
己未卒。长子古乃嗣，中统元年，征河西。三年，征李璮，
破峄山，以功皆受赏。至元六年，朝廷并广宁于东京，
去职，是岁卒。子忒哥薛阇弟善哥，赐名蒙古歹，从攻
破天城堡、凤翔府，以功袭充拔都鲁。后伐宋，拔光州、
枣阳，由千户迁广宁尹。至元元年卒。子天祐，袭广宁
千户，改广宁县尹。